התארגנות לקראת טיסה לאולימפיאדה

לפני טיסה לאולימפיאדה, אסייתית או בינלאומית, יש הרבה דברים שחברי הנבחרת צריכים לדאוג להם. להלן רשימה של עצות בנושא:

## התארגנויות חשובות

* **דרכון:** חשוב לוודא, רצוי לפני מחנה פסח, שיש ברשותכם דרכון בתוקף לכמה חודשים אחרי האולימפיאדה. אם אין לכם כזה, רוצו להנפיק דרכון חדש בהקדם.
* **לבוש רשמי:** חשוב לתאם מראש, רצוי לפחות חודש לפני מועד הטיסה, את הלבוש הרשמי של הנבחרת, שאיתו היא מופיעה בטקס הפתיחה וטקס הסיום של האולימפיאדה. נבחרת שמגיעה לטקס ללא לבוש רשמי אחיד נראית לא ייצוגית וחובבנית, ובתור נציגי מדינת ישראל רצוי שלא להיכנס לקטגוריה הזו. לכן, נסו לדאוג ללבוש אחיד כמה שיותר זמן מראש, כדי לא לבזבז ימי אימון חשובים על מסעות קניות. פריט הלבוש הבעייתי ביותר בדרך כלל הוא העניבה, שחשוב שתהיה אחידה לכל חברי הנבחרת. הדרך הנוחה ביותר להשגת עניבה אחידה היא באמצעות קנייה מרוכזת של עניבות על ידי אדם אחד, או לחילופין קנייה של אותו דגם עניבה בחנויות שונות, או השאלה של עניבות מחברי נבחרות קודמות. בנוסף, בהחלטה על התלבושת כדאי להתחשב במזג האוויר במדינת היעד, ולקבוע לבוש מתאים. לקבלת השראה לקביעת הלבוש הרשמי, מומלץ לבחון תמונות של נבחרות קודמות, המופיעות באתר האולימפיאדה הישראלית.
* **דגל:** חשוב שלנבחרת יהיה לפחות דגל אחד של המדינה, רצוי אפילו שניים, לשימוש בטקס הפתיחה וטקס הסיום של האולימפיאדה. מדובר בדגל בסדר גודל של 80cmX120cm, שניתן יהיה לראות מהבמה.

## התארגנויות מומלצות

* **מזכרות:** במהלך האולימפיאדה, פוגשים חברי נבחרות אחרות, ונהוג להחליף מזכרות בין הנבחרות. לכן, מומלץ לארגן ולהביא מזכרות שונות מישראל, בשביל לחלק לאנשים באולימפיאדה.

כדאי להביא כמות מכובדת של מזכרות קטנות, שניתן יהיה לחלק בנדיבות, ובנוסף כמות מצומצמת יותר של מזכרות גדולות, יקרות ומיוחדות יותר, לחלק ליחידים שהתחבבו עליכם במהלך האולימפיאדה. את המזכרות כדאי לקנות בשמיניות למקרה שתרצו לחלק אותן לנבחרת שלמה.

דוגמאות למזכרות יכולות להיות מטבעות של 10 אגורות וחצאי שקלים, מחזיקי מפתחות, מדבקות, עטים, מצות, שקדי מרק, סיכות, צמידים או כל דבר אחר שעולה על דעתכם או מצאתם בחנויות.

את המזכרות כדאי לקנות במפוזר אך בתיאום מראש עם שאר חברי המשלחת - כל חבר נבחרת מחפש באזור מגוריו מזכרות, מתייעץ עם שאר הנבחרת, וקונה. אפשר גם לבקש מזכרות שנשארו מחברי נבחרות קודמות.

* **ביגוד:** כדאי זמן מה לפני הטיסה לדאוג לפרטי לבוש המתאימים לתנאי המדינה המארחת (לרוב מדובר במזג אוויר קר יותר מבישראל). לרוב ניתן לראות פרטים על מזג האוויר הצפוי, ועל אופי הטיולים הצפויים (בתוך בניינים או מחוץ להם), באתר האולימפיאדה המארחת.

* **תחליפים לטלפון סלולרי:** במשך 3-5 ימים מתוך האולימפיאדה, בזמן שבין המבחן התיאורטי למעבדה, אוספים מהתלמידים את כל הטלפונים הסלולריים, המחשבים הניידים, הטאבלטים וכל מכשיר אחר בעל גישה לאינטרנט או לתקשורת.

לכן, מומלץ לשקול מחדש הבאה של כל מכשיר עם גישה לאינטרנט, או קנייה של חבילת גלישה. בנוסף, בשביל הימים בהם לא יהיה ברשותכם הטלפון הסלולרי, מומלץ להביא מכשירים שיחליפו את הפונקציות השונות של הטלפון.

חשוב במיוחד להביא שעון מעורר.

בנוסף מומלץ להביא מכשירים כמו: מצלמה, שעון יד, חומרי לימוד, מידע אישי חשוב, פרטי המלון בו הנבחרת ישנה, קוד לכרטיס אשראי, דפים, כלי כתיבה ועוד...

* **כסף זר:** במהלך האולימפיאדה יתכן ויהיו הזדמנויות לערוך קניות מסוגים שונים. יכול גם להיות שכל הנבחרת תלך ערב אחד, יחד עם המדריך/ה המקומי/ת, לארוחת ערב במסעדה, מחוץ לארגון האולימפיאדה. לכן,

.מומלץ להביא כסף מזומן בו משתמשת המדינה המארחת

בנוסף, כדאי להביא, או להשיג אם אין ברשותכם, כרטיס אשראי/ויזה נטענת בינלאומית. סכום מומלץ להביא לאולימפיאדה עומד על 50$-300$, כתלות ביוקר המחייה במדינה, כוונות המשתמש, היכולת להשיג עוד במקרה הצורך ואפשרויות ההמרה חזרה לשקלים במקרה ונשאר עודף. כדאי שללפחות אחד מחברי הנבחרת תהיה האפשרות להוציא כסף מזומן נוסף מכספומט, במקרה ואוזל הכסף לכל הנבחרת.

* **התארגנות ההורים:** גם להורי חברי הנבחרת יש התארגנויות שונות. לכן, נוח לפתוח קבוצת WhatsApp, או כל ערוץ תקשורת אחר, שדרכו יוכלו ההורים להתנהל זה מול זה בקלות. בנוסף, דרך ערוצי תקשורת כאלה יכולים ההורים להתעדכן בקלות לגבי המתרחש בזמן האולימפיאדה, דרך המדריכים שטסים ואלה שנשארים בארץ.

* **עזרים שונים מומלצים:** בתור טיסה לחו"ל, יש דברים שמומלץ להביא, בלי קשר לאולימפיאדה. קודם כל - כדאי לבדוק מה סוג שקע החשמל במדינה, להשיג ממיר מתאים במקרה הצורך, ולהביא מפצל לשימוש בחדר, במקרה ולא יהיו בו הרבה שקעים. בנוסף, כדאי להביא מטען לכל דבר שפועל על בטריות, בנוסף למטען נייד ו/או בטריה נוספת. אם מביאים מצלמה, רצוי לוודא שיש לה מספיק זיכרון פנוי, או לדאוג להביא כרטיס זיכרון נוסף. למי שמעוניין, יש אפשרות באפליקציית Google Maps בטלפון להוריד אזור מסוים לטלפון, ולאחר מכן להסתכל עליו בלי חיבור לאינטרנט. אפשר גם לקנות חבילת גלישה, לפי שיקולכם.

* **תכנון הופעה:** לעיתים קרובות, לרוב באולימפיאדה האסייתית, נהוג בארוחת הסיום שאחרי טקס הסיום לתת במה לכל נבחרת להעלות הופעה מהמדינה ממנה הם מגיעים. קודם כל - כדאי לשאול את המדריכים בארץ, או את המדריך האישי באולימפיאדה עצמה, האם ובאיזה פורמט מתקיימת ההופעה. בנוסף, כדאי להכין, לחשוב, או אפילו רק לתכנן, מה תרצו להציג בהופעה - שיר, ריקוד או כל רעיון אחר. אפשר ורצוי לשאול מדריכים לגבי ההופעות משנים קודמות, לשאוב השראה, ולהציג הופעה מרשימה, לפי האופי והרצון של חברי הנבחרת. כמובן, חשוב יותר להשקיע את מירב המאמצים לפני הטיסה על אימונים וסימולציות, ולא להשקיע זמן יקר רק בתכנון והתאמנות על ההופעה. לרוב ההופעה נבנית ומתוכננת רק מספר ימים או שעות לפני ההופעה עצמה, אבל אפשר להעלות רעיונות להופעה מראש, או אפילו רק להתכונן אליה נפשית.